《胡子莹同赵艮甫过访金山艮甫有诗见赠次韵 其一》
清代·祖观

我爱浮玉山，秀出赡部洲。萧然寄瓶钵，转瞬夏已休。

滔滔大江水，日夜东向流。潮来塔影动，孤根势欲浮。

故人白下归，暂聚忘宿忧。浮生旦宅中，出没等海沤。

一器集蚊蚋，六窗唤猕猴。此身不自有，微名复何求。

江楼过鸿雁，起看天地秋。纷纷孝廉船，出外帆初收。

作者简介：祖观，字觉阿，元和人，本姓张，名京度，字莲民。诸生。住通济庵。有《梵隐堂诗存》。